Michael, Dei et apostolice sedis gracia Rigensis ecclesie archiepiscopus, reuerendo in Christo patri domino Magno, episcopo Aboensi, etc. pro modulo virium sincerum affectum cum salute. Quamplurimas graciarum acciones reuerende vestre referimus paternitatj de vestris ad nos auisacionum litteris binis nouissime directis. Reddende vicissitudinis memores erimus, sed o utinam ipse magnificus gubernator adeo operam daret conseruandi nos nostramque ecclesiam prout dedit putridis et inobedientibus nostris membris ac rebellj ciuitatj Rigensi in iniustissimis eorum causis. Rigensis equidem destruccionis ecclesie nostre iam semper existere occasio prout adhuc hodie, si possent, libenter vellent; sed speramus iam nunciis regni nouissimis pronunc fraudem et dolum eorum satis apparuisse. Nosque ex altero pronunc satis humiliauimus et obtemperauimus eidem domino gubernatori, non quod ad aliquid de iure tenemur, sed pocius in amicicie signum, si et in quantum a Rigensium defensione manum velit retrahere. Sin autem in antiquo proposito perdurare velit, coget ipse nos pariter et Liuonie magistrum alia excogitare remedia. Numerum suarum copiarum, quas adduxit et hodie habet, scimus, nec illis nos terrere potest hoc uel hoc ob sui metum aliter faciendj, et utique tam parum prout ipse forsitan et nos curat. Scribimus, noscat altissimus, non in malam partem, diximus eciam publice nunciis vestris, quod si mille de suis peditibus adduceret, illis nos soli cum nostris vasallis sciremus Deo volente resistere. Nil ob sui metum in aliquo facimus, sed ut a Rigensibus desistat et [ipsi] in breui subjugentur; tunc possemus vna cum regno Suecie cogitare super modo similj et semel Ruthenos inuadendj. Ad hoc dignetur paternitas vestra eundem vestri regni gubernatorem bonis persuasionibus inducere, cum iam nuncii, qui eum certum facient de dolo et fraude Rigensium, quod tamen antea numquam credidissent, ad eum reuertentur. Vtinam expedicio illa in Thurcas per sanctissimum concepta sortiretur effectum. Magnum aliqualiter et esset pro nobis, et pars aliqua exercitus in bursa debilior posset cedere nobis in Ruthenos, prout temporibus expedicionis Gotfridj de Balun, non habentes sufficientes pecunias proficiscendj pro recuperacione Terre sancte, inierunt versus Prusiam et magnalia ibidem cum dominis de Ordine peregerunt. Hec vadant. Sed reuerende paternitati vestre verum conquerere habemus in Anthonium Mast, quem subiunctum vobiscum habetis in regno, licet suum officium suaque tempora exspirarunt, qui nobis cum domino Aruido misit inuectissimos, ymmo mendacissimos, articulos in lesionem honoris nostri pariter et maiestatis. Scit paternitas vestra digna quomodo sedes apostolica suis nunciis limitatam dat materiam. Eorum rescripta strictj sunt juris; non conceditur eis ut derogent prelatis. Hinc est, quod reuerende dominacioni vestre mittimus illos horribiles et dampnatos eius articulos et nostras desuper excusacionis responsiones; et veniam petimus, si non iuxta doctrinam ewangelicam sed secundum strepitum juris et sacrorum canonum sanctiones sibi ex aduerso iuxta glosam in prohemio decretalium jn verbo prodiga contentam adeo inuectiue respondemus ob honorem nostre ecclesie, ne talem videatur – prout ipse quamvis mendaciter scribit – habere prelatum. Nec sibi ut sedis nuncio sed ut nudo scribimus Anthonio, rogantes ob id ex intimis visceribus obnixius supplicantes, ut nostras quantum ad rem in se responsiones ad obiecta sua velit diligencius eciam iuuare nosque et nostros honorem, statum et famam pro viribus defensare, nec talj iniurioso fidem adhibere. Scripsimus nostras responsiones solum ob id in illumque finem, vt veritas ipsa apud prelatos et maiores regni perueniat in lucem, agentes prout inuicem ex ordine episcopalj et fraternitate facere sumus astrictj; studebimusque pro hiis in longe maioribus vestre reuerende paternitatj complacere, quam ipse altissimus in longas et saluas dignetur conseruare horas. Datum in castro nostro Ronneborg die Cecilie virginis anno etc. xc:mo.